SET ปิดดิ่ง 18 จุด หลุดแนวรับ 1,300! วิตกการเมืองฉุดเศรษฐกิจทรุด ลุ้นพรุ่งนี้รีบาวด์
SET ปิดดิ่ง 18 จุด หลุดแนวรับ 1,300! วิตกการเมืองฉุดเศรษฐกิจทรุด ลุ้นพรุ่งนี้รีบาวด์ โดยดัชนีปิดตลาดวันนี้ ที่ระดับ 1,293.80 จุด ลบ 18.15 จุด หรือ 1.38% มูลค่าการซื้อขาย 4.54 หมื่นล้านบาท
8 ก.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,293.80 จุด ลบ 18.15 จุด หรือ 1.38% มูลค่าการซื้อขาย 4.54 หมื่นล้านบาท
10 หุ้นกดดัชนีวันนี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยวันนี้ปรับตัวลงจนหลุดแนว 1,300 จุด เป็นการชดเชยช่วงที่ตลาดบ้านเราปิดทำการแล้วตลาดต่างประเทศต่างปรับตัวลงกันมาก โดยวันนี้หุ้นในกลุ่มพลังงาน และกลุ่มปิโตรเคมีต่างปรับตัวลงมาก ส่วนหุ้น CPF ก็มีประเด็นเรื่องราคาหมูที่มีแนวโน้มอ่อนลง
ทั้งนี้ ปัจจัยภายนอกก็มีเรื่องความตึงเครียดระหว่างสหรัฐฯ และจีนที่มีมากขึ้น ส่วนในประเทศเองก็ไม่มีปัจจัยบวกหนุน หลังจากที่นายปรีดี ดาวฉาย ลาออกจากตำแหน่งรมว.คลัง ก็ยังไม่มีการพูดถึงการหารมว.คลังคนใหม่ ทำให้ความเชื่อมั่นหายไป อีกทั้งการแก้ไขรัฐธรรมนูญก็ยังตกลงกันไม่ได้ ซึ่งสถานการณ์แบบนี้ที่เศรษฐกิจไม่ค่อยจะดี และยังมาเจอปัญหาการเมืองอีก ทำให้ไปกดดันตลาดฯ
ขณะที่ตลาดหุ้นในยุโรปเทรดบ่ายนี้ก็ยังติดลบ ส่วนดาวโจนส์ฟิวเจอร์สก็ลดช่วงบวกลง แต่ตลาดในภูมิภาคเอเชียหลายตลาดปิดไปแล้วส่วนใหญ่ก็บวกได้ราว 0.5% ซึ่งก็เป็นลักษณะของการรีบาวด์หลังจากปรับตัวลงไปมาก
สำหรับแนวโน้มการลงทุนในวันพรุ่งนี้ (9 ก.ย.) นายวีระวัฒน์ กล่าวว่า ตลาดฯคงจะแกว่ง Sideway ถึง Sideway Down โดยมีแนวรับ 1,290 จุด ส่วนแนวต้าน 1,305-1,310 จุด พร้อมให้ติดตามการประชุมธนาคารกลางยุโรป (ECB) ในวันพฤหัสบดีนี้ และให้ติดตามสถานการณ์การเมืองทั้งในประเทศและต่างประเทศด้วย
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
AOT    มูลค่าการซื้อขาย  2,715.14 ล้านบาท  ปิดที่   58.25 บาท ราคาไม่เปลี่ยนแปลง
CPF    มูลค่าการซื้อขาย  2,187.59 ล้านบาท  ปิดที่   29.75 บาท ลดลง   2.00 บาท
CPALL  มูลค่าการซื้อขาย  1,400.37 ล้านบาท  ปิดที่   62.75 บาท ลดลง   1.00 บาท
PTT    มูลค่าการซื้อขาย  1,348.95 ล้านบาท  ปิดที่   35.00 บาท ลดลง   1.00 บาท
SCM    มูลค่าการซื้อขาย  1,312.28 ล้านบาท  ปิดที่    2.46 บาท เพิ่มขึ้น  0.56 บาท
ตลาดหุ้นเอเชีย
